30% van SA vroue by die werk geteisterArgieffoto (Foto: Mihai Surdu/ Unsplash) In ’n onlangse studie deur die marknavorsingsagentskap Columinate is bevind dat 30% van Suid-Afrikaanse vroue al slagoffers van ongevraagde seksuele toenadering by hul werkplek was; 57% van eweknieë af en 26% van hul base. Om die situasie te vererger het byna ŉ derde van dié vrouens stilgebly oor wat gebeur het, grotendeels as gevolg van die gebrek aan gewilligheid by hul bestuurders om op te tree. Volgens dié studie het 50% van werkplekke nie ŉ duidelike seksuele teistering-beleid nie en slegs 37% van organisasies ŉ duidelike aanmeldingsprosedure. Wat is seksuele teistering? Seksuele teistering verwys na ongewenste seksuele optrede soos seksuele toenadering, die versoek vir seksuele gunsies en enige ander verbale, fisieke of geskrewe gedrag van seksuele aard. In die werkplek verwys seksuele teistering ook na die gebruik van invloed, posisie of status om ŉ ander persoon se werksekuriteit, werksomstandighede of bevorderingsgeleenthede te benadeel deur die persoon te dwing om seksuele dade teen hul wil uit te voer. Seksuele teistering is enigiets van ŉ seksuele aard wat jou aanstoot gee, jou lewensbestaan en professionele groei bedreig, of wat jou ongemaklik, verneder of geïntimideerd laat voel. Wat sê die wet oor seksuele teistering? Seksuele teistering is onwettig en hou verskeie nagevolge vir oortreders in die werkplek in. Die Wet op Gelyke Indiensneming (no. 55 van 1998) bepaal dat seksuele teistering dadelik aangemeld moet word, waarna die werkgewer dadelik moet optree. Diensgewers kan verantwoordelik gehou word vir die ongrondwetlike optrede van hul werknemers, of as hulle nie die bewering, in ooreenstemming met die maatskappy se seksuele teisteringbeleid, opvolg nie. Volgens die Suid-Afrikaanse Grondwet het alle diensnemers die reg tot ŉ veilige werkplek waar almal gelyk, en met menslikheid en respek hanteer word. ŉ Nuwe beweging genaamd #MindYourBusiness is gestig om uitvoerende hoofde nader aan die realiteit van seksuele teistering in hul ondernemings te bring. Dié inisiatief maak staat op die krag van mense se ware ervarings om die waarheid oop te vlek, en om almal te herinner dat ons ŉ gedeelde verantwoordelikheid het teenoor mekaar se ma’s, dogters, vrouens en susters in die werkplek. Een van die uitvoerende hoofde wat al aan die #MindYourBusiness-beweging deelgeneem het. (Foto: Verskaf) ŉ Video is deur #MindYourBusiness gemaak waar uitvoerende hoofde anonieme stories van seksuele teistering uitlees. Die video is al meer as 10 000 keer op Facebook gekyk. Lia Mundell van die #MindYourBusiness-beweging het aan Maroela Media gesê dat hulle juis aandag aan dié kwessie wil gee omdat dit so algemeen in die wêreld en in Suid-Afrika is. “Die hele #MeToo-beweging het wêreldwyd aandag getrek, en meer onlangs het die nuwe Gilette-advertensie ook baie debatte oor die saak uitgelok. Daar was wel nog nie ŉ plaaslike aanslag nie,” het sy gesê. “Ons sê dat mans verantwoordbaar gehou moet word vir hul aksies, want ons hoor die vrouens se stories. Daar is vroue wat dapper is en uitpraat, en ons wil vir hulle ŉ platform gee om dit te doen.” Mundell het gesê die beweging se fokus is tweeledig en albei dié aspekte word deur die naam weerspieël. Eerstens moet mense nie inmeng met ander se sake nie, en ŉ afstand behou. Tweedens moet uitvoerende hoofde en werkgewers weet wat in hul besigheid aangaan. “Leiers moet spesifiek weet dat seksuele teistering wel in hulle eie besigheid ook aan die gebeur kan wees. Mense moet verantwoordbaar wees, en ons is daar om ondersteuning te bied,” het sy gesê. No matter the colour of your collar, #MindYourBusiness Posted by Mind Your Business on Wednesday, January 16, 2019